Tradisionele geneesheer gevonnis na seun (15) sterfArgieffoto ŉ Tradisionele geneesheer is in die Witbank-landdroshof in Mpumalanga gevonnis vir die dood van ŉ 15-jarige seun, wat dood is nadat die geneesheer hom besny het. Monica Nyuswa, provinsiale woordvoerder van die Nasionale Vervolgingsgesag (NVG), het gesê Shampion Andries Mahlangu het in Mei 2013 ŉ paar besnydenisse op ŉ groep seuns en jong mans uitgevoer. Een van die seuns is na sy besnydenis alleen, sonder enige sorg gelaat en hy het in hierdie tyd baie bloed verloor. Hy is later aan uitermatige bloeding en hipotermie dood. Mahlangu is skuldig bevind aan strafbare manslag en tot vyf jaar tronkstraf gevonnis. Die vonnis is in die geheel opgeskort. Hy is ook tot 24 maande tronkstraf of ŉ boete van R12 000 gevonnis vir oortreding van die Kinderwet, aangesien die wet besnydenisse op kinders jonger as 16 jaar verbied tensy die besnydenis verband hou met geloofsredes of op aanbeveling van ŉ mediese praktisyn gedoen word. Nyuswa het gesê die vonnis word deur die NVG verwelkom.